อิชิตัน VS โออิชิ
24 ส.ค. 2560

ถ้าถามว่าตอนนี้ อิชิตัน กับ โออิชิ ใครใหญ่กว่ากัน
เมื่อก่อนหลายคนอาจจะลังเลที่จะตอบคำถามนี้
แต่ตอนนี้ภาพเริ่มชัดขึ้นว่าใครเป็นผู้ชนะ..
กำไรของอิชิตัน
ปี 2557 อิชิตันมีกำไร 1,078 ล้านบาท
ปี 2558 อิชิตันมีกำไร 813 ล้านบาท
ปี 2559 อิชิตันมีกำไร 369 ล้านบาท
ปี 2560 ครึ่งปีแรก อิชิตันมีกำไร 153 ล้านบาท
กำไรของโออิชิ
ปี 2557 โออิชิมีกำไร 525 ล้านบาท
ปี 2558 โออิชิมีกำไร 712 ล้านบาท
ปี 2559 โออิชิมีกำไร 887 ล้านบาท
ปี 2560 ครึ่งปีแรก โออิชิมีกำไร 828 ล้านบาท
บริษัทอิชิตันได้ให้เหตุผลของรายได้ และกำไร ที่ลดลงเหมือนเดิมว่า ตลาดชาพร้อมดื่มไม่เติบโต และมีการแข่งขันทางด้านราคา
การแข่งขันทางด้านราคาของชาพร้อมดื่มนี้ บีบให้กำไรของอิชิตันลดลงไปเรื่อยๆ เมื่อเราลองเปรียบเทียบอัตรากำไรสุทธิของทั้ง 2 บริษัทแล้วจะเห็นว่า อัตรากำไรสุทธิของอิชิตันถูกบีบให้น้อยลงทุกปี ในขณะที่ของโออิชินั้น กลับเพิ่มขึ้นทุกปี
ปี 2557 อิชิตันมีอัตรากำไรสุทธิที่ 17.4% โออิชิ 4.2%
ปี 2558 อิชิตันมีอัตรากำไรสุทธิที่ 12.8% โออิชิ 5.5%
ปี 2559 อิชิตันมีอัตรากำไรสุทธิที่ 7% โออิชิ 8.4%
จากผลประกอบการงวดล่าสุดของปี 2560 อิชิตันมีอัตรากำไรสุทธิที่ 5.2% โออิชิ 10.8%
เพื่อรับมือกับตลาดชาพร้อมดื่มที่ไม่เติบโต สินค้าใหม่ของทางอิชิตันนอกเหนือจากเครื่องดื่มชูกำลัง T247 แล้วยังมี ไบเล่ Fruit to Go น้ำผลไม้เนื้อเยลลี่พร้อมดื่ม
พร้อมกับการกลับมาอีกครั้งของ หวยชาเขียว หรือชื่อในครั้งนี้คือ รหัสทองปลดหนี้ หมื่น แสน ล้าน โดยในครั้งนี้ก็ได้รวมสินค้าใหม่อย่าง T247 เข้าไปร่วมในแคมเปญด้วย
ก็ต้องมาติดตามดูกันว่าแคมเปญแบบเดิมๆของอิชิตัน จะเรียกยอดขายและกำไรกลับมาได้หรือไม่
ในส่วนของราคาหุ้น..
อิชิตันออก IPO ในปี 2557 ที่ราคาหุ้นละ 13 บาท เปิดเทรดที่ราคา 16.5 บาท และขึ้นไปสูงที่สุด 29.75 บาท
วันนี้ (24 สิงหาคม 2560) หุ้นอิชิตันมีราคาอยู่ที่ 7.75 บาท ตกลงมาจากราคา IPO 40% และจากจุดสูงสุดถึง 74%
ถ้าเราลองยกตัวอย่างความมั่งคั่งของคุณ ตัน
คุณตันถือหุ้นอิชิตัน 27.74% หรือเกือบ 361 ล้านหุ้น ในตอนที่ราคาหุ้นสูงที่สุดนั้น จะมีมูลค่าประมาณ 10,729 ล้านบาท
แต่ตอนนี้หุ้นอิชิตันที่คุณตันถืออยู่มีมูลค่าลดลงเหลือเพียง 2,795 ล้านบาท หรือ หายไป 74%
สรุปแล้ว ความมั่งคั่งในหุ้นอิชิตัน ของคุณตัน หายไปแล้ว 7,934 ล้านบาท..